和吳沖卿江鄰幾二學士王景彝舍人秋興
作者：梅堯臣
朝代：宋

paragraphs: 我謂蓬瀛客，清切不畏炎。
及觀秋興篇，無遠此窮閻。
乃知天地大，節候無愛嫌。
寒不爲富減，暑不爲貧添。
向者遭蒸炊，靡不同炮燖。
西風吹雨至，凉氣何纖纖。
霈然沃萬物，不更畢宿占。
紈扇捉苦倦，盤冰得仍厭。
蠅癡驅又來，蚊嚵喙猶尖。
絺衣不復浹，醅醪壓初甜。
客有憎壁蝎，客有困靴襜。
一以磔爲喜，一以嬾自謙。
唯有螭頭人，朝立宮殿簷。
盛誇樓觀高，又極星斗瞻。
予慙異羣公，歸意如陶潛。
自念菊將坼，復思禾可鎌。
舂禾作釀熟，獨邀影與蟾。
此樂雖易有，彼榮安得兼。